b"\n_START_ARTICLE_\nGuerra de la C\xc3\xb2lera\n_START_SECTION_\nVersi\xc3\xb3 publicada a El Silmar\xc3\xadl\xc2\xb7lion\n_START_PARAGRAPH_\nCinc segles despr\xc3\xa9s de la sortida del Sol, i disputades les cinc batalles de Beler\xc3\xadand, M\xc3\xb3rgoth havia derrotat a tots els seus rivals i governava sense oposici\xc3\xb3 a la Terra Mitjana. El mariner E\xc3\xa4r\xc3\xa8ndil, d'ascendencia \xc3\xa8lfica i humana alhora, va navegar fins a V\xc3\xa0linor per demanar perd\xc3\xb3 als v\xc3\xa0lar per a les dues races._NEWLINE_Els V\xc3\xa0lar es van commoure per la s\xc3\xbaplica d'E\xc3\xa4r\xc3\xa8ndil i van preparar un gran ex\xc3\xa8rcit. Van reclutar els v\xc3\xa0nyar i els n\xc3\xb3ldor que quedaven a Aman i els enviaren a lluitar la Terra Mitjana. Els teleri van rebutjar participar en la guerra pels greujes de la matan\xc3\xa7a d'Alqualond\xc3\xab, per\xc3\xb2 a petici\xc3\xb3 d'\xc3\x88lwing (parenta seva) van traslladar l'ex\xc3\xa8rcit amb els seus vaixells fins a la costa de Beler\xc3\xadand._NEWLINE_Les Tres Cases dels Homes, els edain, van unir-se a la host dels V\xc3\xa0lar, mentre que la majoria dels homes orientalencs van aliar-se amb M\xc3\xb3rgoth._NEWLINE_L'ex\xc3\xa8rcit dels V\xc3\xa0lar, capitanejat per E\xc3\xb6nw\xc3\xab (l'herald de Manw\xc3\xab) va derrotar els ex\xc3\xa8rcits d'orcs de M\xc3\xb3rgoth i va destruir la major part dels b\xc3\xa0lrogs. Els orientalencs que no van ser eliminats fugiren cap a l'est._NEWLINE_Despr\xc3\xa9s la batalla es va despla\xc3\xa7ar cap al nord fins a la fortalesa d'\xc3\x80ngband. All\xc3\xa0 M\xc3\xb3rgoth va desfermar les seves \xc3\xbaltimes forces: l'estol de dracs alats que mai abans havien sortit a la llum. La host dels v\xc3\xa0lar retroced\xc3\xad, per\xc3\xb2 E\xc3\xa4r\xc3\xa8ndil arrib\xc3\xa0 volant amb el seu vaixell Vingilot, acompanyat de les \xc3\xa0guiles de Thor\xc3\xb2ndor, i s'enfrontaren als dracs. E\xc3\xa4r\xc3\xa8ndil va derrotar el m\xc3\xa9s poder\xc3\xb3s dels dracs, Anc\xc3\xa0lagon el Negre, que al caure va enderrocar les torres de Thangor\xc3\xb2drim._NEWLINE_M\xc3\xb3rgoth va ser capturat i encadenat altre cop amb Angainor. La seva corona de ferro va ser destru\xc3\xafda i E\xc3\xb6nw\xc3\xab recuper\xc3\xa0 els dos Silmarils. Els V\xc3\xa0lar el van empresonar al Buit."